הם חזרו למשכן הכנסת – 120 הנבחרים – עם פרצוף מוטה ומכוון תקשורת ועם האזהרות העצמיות שלא להיסחף. אבל כבר אחד אמר על אחרים שהם מסטולים וחימם קנה ועשה מיני כותרת. ואחרים יתקשו לעמוד בפיתוי.
חלקם ישלם מתקציב קשר לציבור – תקציבנו – ליועצי תקשורת שמעולם לא רצו למשרה או סיקרו ארוע ובלבד שיתנו להם עצת זהב: איך לעשות כותרת בלי להיות ליצן. ועוד מעט קט תיפתח סערת רבי שיח בשאלה המה-זה צפויה האם התקשורת הורסת או בונה את אנשי הציבור הנלחמים על מיתוגם ותדמיתם.
ותינתן כצפוי התשובה הידועה שהיא שגם הורסת וגם בונה. תלוי מי מצא את דרכו לכתב שבונה (בתמורה לאייטם בלעדי כמובן) ומי נפל על כתב שהורס (לא קיבל את הסיפור הבלעדי בזמן).
שלוש עצות מצטברות למי שרוצה את הכותרת בלי לעשות את ההצגה. גם אלה יש להן מחיר – אך הוא אינו נמדד בשקלים ואת החשבון הסופי אפשר לעשות רק בתום קדנציה. באחת – זהו מחירון אחר.
א. להיות הוא עצמו. להיות בלתי צפוי. לא להיות שייך ל-. לא ללכת בתלם. להעז לומר לא. גם לבוס המוכתר או המוסתר של הסיעה. גם לשר. גם לממליך המלכים באזור הבחירה שלו. לומר את ה"לא" בקול רם. גם בישיבות סיעה.
ב. לצאת מן המשכן לאירועי שטח. להיות שם בכל מקום שחם וצריך שיהיה בו בעל חסינות הרואה כל מה שזז וכל מה שקורה. זה פחות נח מתזוזה עם כרזת מחאה באולם המליאה – אך בשטח נגמרת ההצגה ומתחילה המציאות.
ג. להתמחות ולהתמקצע עם ירי ממוקד לכיוון אחד. כן התקשורת אוהבת את העימות ולא את העבודה השקטה בועדות. אך היא נוטה לזהות עקביות, התמדה וידע בחקיקה ובנאמת ולקבל את המיתוג העצמי של הנבחר אם יש לו קבלות מצטברות בתחום שבחר.
מונע מבפנים. לא משחק אף אחד אלא את עצמו. מוכנה לצאת מן המשכן. בוחרת לעצמה ומקדמת את התחומים שהיא בקיאה בהם ואוהבת אותם. זה מה שיעשה אותו או אותה שווה את המשכורת הלא רעה בתמורה לחברות בפרלמנט הישראלי היהודי והדמוקרטי גם יחד.
בצילום למעלה – מרים אלסטר קלטה את ח"כ אנסטסיה מול ח"כ חנין עושות כותרת משותפת. כל הזכויות שמורות למרים ולצוות המוכשרים של סוכנות הצילום פלאש 90.
מה שמטריד אותי מלבד משחקי התקשורת של הנבחרים הוא משחק הלוביסטים והיכולת שלנו לזהות את האינטרסים העומדים אחר ההצהרות הנלהבות של הח"כים. אנסטסיה זו שמציעה לשלח את השב"כ במי שדורש להעלות את תמלוגי המדינה ממשאבי הגז ויוליה שמאלוב שמתנגדת להכנסת מתחרים חדשים בשוק הסלולר מתוך דאגה כנה כמובן לבריאות הציבור וזכורים "לטוב" חברי הכנסת שנושא השארת שלטי הענק באיילון בער בעצמותיהם..
יש מקום לחשוב איך להפוך את הדברים הללו לשקופים יותר כדי שנדע ונבין את מפת האינטרסים.